Straat afgesper vir Kinnear se gedenkdiens | Netwerk24
Deur Maygene De Wee 23 September 2020 15:35
Graham Lindhorst, voorsitter van die Bishop Lavis-gemeenskapspolisiëringsforum (GPF), sê van Kinnear se familielede, insluitend sy vrou, Nicolette, gaan op die gedenkdiens oor sy lewe praat.
Ook sy twee laaste bevelvoerders in die polisie, genl.maj. Jeremy Vearey en genl.maj. André Lincoln, gaan volgens Lindhorst ook elkeen spreekbeurte hê.
Hy sê eerw. Chris Nissen van die Menseregtekommissie en self 'n boorling van Bishop Lavis sal ook een van die sprekers wees.
Lindhorst sê die GPF se bestuur het Dinsdag die finale reëlings met die Bishop Lavis-polisie oor die gedenkdiens bespreek en uitgeklaar.
Volgens hom gaan Gearingstraat vir die duur van die gedenkdiens vir verkeer afgesper word.
Nicolette het Dinsdag aan die radio- en televisie-oggendprogram Die Groot Ontbyt gesê vrees was al die jare 'n konstante faktor in hul lewe.
Kinnear, een van die speurhoofde van die Wes-Kaapse bende-eenheid, is Vrydag voor sy huis in Gearingstraat deur 'n onbekende gemaskerde man in 'n rooi kappietop geskiet.
Hy het voor sy huis gewag dat sy seun sy voertuig uit die oprit trek sodat hy kon intrek toe hy geskiet is.
Kinnear is meer as vyf keer raakgeskiet en is op die toneel dood. Die meeste van die skote was in sy bolyf.
Nicolette sê hul twee seuns het altyd gesê hulle het nie 'n normale tienerlewe gehad nie.
"Ons was altyd bewus van waar ons is. Daar was sekere plekke waar hy nie kon saamgaan nie omdat die risiko hoër kon wees."
Sy sê dat haar man 31 jaar gelede 'n eed afgelê het en dat hy daardie eed, die belofte aan sy land, tot sy dood gehou het. Kinnear se werk was sy roeping, sê sy.
Hy het ook nooit sy gesin eerste gestel of daaraan gedink om weg te stap nie.
Nicolette sê hulle is oorweldig deur die steun wat hulle kry, maar sy is hartseer dat dit haar man se dood gekos het vir die breë gemeenskap en die Suid-Afrikaanse Polisiediens om te weet hoeveel hy vir hulle werd was.